text: সিকৃবির ফুচকা চত্বর… | Agriview 24
  Home / প্রথম পাতা / আমার ক্যাম্পাস / সিকৃবির ফুচকা চত্বর…
  সিকৃবির ফুচকা চত্বর…
  June 21, 2017	আমার ক্যাম্পাস, ক্যাম্পাস, প্রথম পাতা, মতামত-ফিচার Leave a comment
  সিলেট কৃষি বিশ্ববিদ্যালয়ের ফুচকা চত্বর যার আরেক নাম বৈশাখী চত্বর; প্রথম ফটক দিয়ে ঢুকে সোজা হাটতে থাকলেই এসে যায় ফুচকা চত্বর যা ভেটেরিনারি , এনিমেল ও বায়োমেডিকেল সায়েন্স অনুষদ এর ঠিক সামনে অবস্থিত।
  ফুচকা চত্বর দেখতে খুব ছোট। তবে জায়গা টায় কী যেন একটা মায়া আছে। একটা মাত্র ফুচকার দোকান। ফুচকার থেকে ওর তেতুল পানিটা মজাদার বেশী। ফুচকাওয়ালা মামার অনেক ভালোবাসা দিয়ে বানানো একেকটি ফুচকার প্লেট। দামও কম, এক প্লেট ফুচকা ২০ টাকা আর এক প্লেট চটপটি ১৫ টাকা। স্বাদেও কম যায়না এ ফুচকা। তাই তো সিলেটের অন্য জায়গা থেকেও অনেকে এ ফুচকা চাখতে আসে। সামান্য এক একটা ফুচকা যেন সিকৃবি শিক্ষার্থীদের কাছে অমৃতস্বরুপ।
  ছবি কৃতজ্ঞতাঃ শারমিন আক্তার
  আর সেখানে বিরাজমান কংক্রিট এর বেঞ্চগুলো পড়ন্ত বিকেলবেলা বা খুব সকালবেলা আড্ডা দেয়ার জন্য পারফেক্ট। সদলবলে গান বাজনা বা মত বিনিময় করার উত্তম জায়গা। তাছাড়া এখান থেকেই আমাদের ঐতিহ্য সেই টিলার উপরে মাথা উঁচু করে দাঁড়িয়ে থাকা শহীদ মিনারটি খুব সুন্দর দেখা যায়। অনুভব করা যায় প্রাকৃতিক সৌন্দর্য আর পরিবেশ।
  এই ফুচকা চত্বরেই পালিত হয় বাঙ্গালীর প্রাণের পহেলা বৈশাখ এর উৎসব। কত আনন্দ, আকাঙ্ক্ষা উচ্ছাস থাকে এই দিনটি নিয়ে সবার। বড় বড় সব প্রোগ্রাম এর মঞ্চায়ন করা হয় এই ফুচকা চত্বরে। বিভিন্ন সংগঠন গুলো এখান থেকেই তাদের সদস্য সংগ্রহে প্রচার কার্য চালিয়ে যায়। বিভিন্ন রাজনৈতিক দল তাদের ক্ষোভ বিক্ষোভ এর বানী এখানেই সবার কাছে পৌছায়।
  ছবি কৃতজ্ঞতাঃ সিলেট কৃষি বিশ্ববিদ্যালয় ফটোগ্রাফিক সোসাইটি
  এছাড়া বন্ধুদের সাথে নিয়ে কিংবা মন খারাপের বেলায় একা একা বেঞ্চের পাশে সবুজ ঘাসে বসে লেকের দিকে তাকিয়ে থাকলে শীতল বাতাস আর সৌন্দর্য সব মন খারাপ ক্লান্তিকে নিমিষেই দূর করে দেয়। তখন মনের অজান্তে গান ধরতে ইচ্ছা হয়। বাংলার গান, বাংলায় গান।
  "আমার এই পথ-চাওয়াতেই আনন্দ
  খেলে যায় রৌদ্র ছায়া, বর্ষা আসে বসন্ত।।
  কারা এই সমুখ দিয়ে, আসে যায় খবর নিয়ে,
  খুশি রই আপন মনে– বাতাস বহে সুমন্দ।। "
  ছবি কৃতজ্ঞতাঃ বিকাশ মহন্ত পিয়াস
  কতো যুবক-যুবতীর প্রেম হয়েছে এই ফুচকা চত্বরেই; যুবক যুবতীর প্রেম ভেঙেছেও এই ফুচকা চত্বরে ।
  কতো প্রেমের শুরুর পথচলা এই ফুচকা চত্বর। কতো প্রেমিক প্রেয়সীকে লেডিস হলে এগিয়ে দিয়ে তৃপ্তির নি:শ্বাস ফেলে এই ফুচকা চত্বরে। আবার অনেক প্রেমিক প্রেমে ব্যার্থ হয়ে আশ্রয় নিয়েছে এই ফুচকা চত্বরেই।
  মোটকথা সিকৃবির হৃৎপিণ্ড এই ফুচকা চত্বর । বিশাল বিশাল অট্টালিকা বেষ্টিত সিকৃবির মাঝে একটু প্রাণ খুলে বুক ভরা শ্বাস নেয়ার জায়গা এটি।
  এখানে গান হয়, আড্ডার আসর বসে, সংগঠন গুলো তাদের কার্যক্রম চালায়, প্রেমিকরা প্রেম করে, ব্যর্থরা এখানে এসেই লেকের দিকে তাকিয়ে শান্তনা খোঁজে ।